Vakansieverwagtings: Kom op dieselfde golflengte as jou maat - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vakansieverwagtings: Kom op dieselfde golflengte as jou maat
Vakansieverwagtings: Kom op dieselfde golflengte as jou maat
Maandag, Desember 12th, 2016
Met die feesseisoen net om die draai sal die meeste van ons 'n welverdiende blaaskans neem. Ongelukkig gaan die vakansie gepaard met huiwering omdat jy nie net luilekker sal kan rondlê nie, want jy en jou maat het nie dieselfde uitkyk op vakansies nie.
Gelukkig kan sekere strategieë jou help om uit te werk wat die beste vir julle albei sal werk. "Om 'n vakansieskedule te skep wat werk, vereis kommunikasie en kompromie," sê Talia Wagner, 'n huweliks- en gesinsterapeut. "Vooruitbeplanning laat paartjies toe om families aan beide kante in ag te neem."
As julle een van daardie paartjies is wat sukkel om op dieselfde golflengte te kom met julle vakansieplanne, is hulp om die draai:
Probleme kan kop uitsteek wanneer paartjies verskillende verwagtinge koester oor die opkomende vakansie. "Selfs al woon julle saam, is om saam te reis en vakansie te hou 'n perd van 'n ander kleur," sê psigoterapeut Kimberly Moffit. "Voor julle vertrek, besluit of dit 'n aktiewe of 'n rustige wegbreek gaan wees. Hoe gaan die res van die gesin by die vakansie-aktiwiteite betrokke wees? Gaan een van julle omgekrap voel as iemand iets op hulle eie wil gaan doen? Bespreek hierdie kwessies voor julle vertrek om wrywing tydens julle vakansie te voorkom." Dit is belangrik om te aanvaar dat die reis stresvol kan wees, voeg Moffit by. "Goed gaan gemors word, mense sal ongeskik wees en jy moet jouself instel daarop sodat dit nie dinge bederf nie."
Om jouself in jou eggenoot se skoene te plaas en na te dink oor wat hom of haar meer gemaklik sal laat voel, mag een manier wees om 'n plan te bedink wat vir julle albei kan werk. "Byvoorbeeld, as jou gade gewoonlik familiebyeenkomste vermy weens 'n afkeer in 'n swaer, of 'n besoek van jou skoonma laat jou in 'n toestand van volslae paniek, koester redelike verwagtings oor hoe lank die vakansiebyeenkoms behoort te duur," beveel psigoterapeut dr. Julie Gowthorpe aan. "As een sy van die familie ver woon, mag dit voordelig wees om 'n hotelkamer te bespreek vir ten minste 'n gedeelte van die besoek. Korter besoeke is meer geneig om suksesvol te wees, terwyl verlengde tyd jou verdraagsaamheidsvlak tot die uiterste mag toets."
Speel oop kaarte
As jy bekommerd is oor 'n toksiese situasie wat met sekere familielede mag ontstaan, is dit beter om in detail uit te spel presies waaroor jy bekommerd is en hoe jy wil hê jou maat moet reageer indien daardie vrese bewaarheid word, adviseer psigoloog dr. Jeanette Raymond. "Neem tyd om elke persoon se verwagtinge van die ander een in 'n spesifiek stel situasies te bespreek," sê sy. "Bespreek die gevoelens wat elkeen antisipeer wanneer die situasie realiseer en of hierdie verwagtinge geldig is."
Oorweeg om kreatief met tydsbeplanning te wees
Terwyl ons almal geneig is om te dink dat om beide kante van die familie te kombineer almal gelukkig sal maak, is dit nie altyd moontlik of gemaklik vir alle betrokkenes nie. Om hierdie raai Gowthorpe aan dat paartjies moet oorweeg om op 'n jaarlikse basis tussen families te roteer. "Of, vir paartjies wat naby een familie woon, kan die naby gesin meer buigbaarheid rondom die datum van hulle byeenkoms aanbied," verduidelik sy. Jy kan self oorweeg om elke derde jaar 'n nie-familievakansie te neem waar net jy, jou gade en jou kinders gehaltetyd saam bestee.
Doen jou bes om negatiwiteit ter syde te stel
Of jy nou voortdurende kwessies met jou skoonma het of met daardie familievriend wat altyd die Kersete bywoon, is dit die beste om die vakansie soos 'n totaal verskillende scenario te benader. "Wat ook al jou persoonlike gevoelens mag wees, is dit iets wat jy in kompartemente moet plaas vir daardie familiegeleenthede," verduidelik Gowthorpe. "Om jou gade se familie te respekteer om die eenvoudige rede dat dit sy of haar familie is, is elementêr en noodsaaklik."
Brow, M. 2016. 5 Tips for Splitting the Holidays With Your Husband Without a Huge Fight. The Stir, http://thestir.cafemom.com/love_sex/179407/married_couples_holiday_planning_conflict
Treleaven, S. 2013. Five tips to ensure a successful vacation with your partner. Chatelaine.com, http://www.chatelaine.com/health/sex-and-relationships/vacation-with-your-partner/
Naylor, S. 2012. How to Decide Where to Spend the Holidays. The Huffington Post, http://www.huffingtonpost.com/bridal-guide/how-to-decide-where-to-sp_b_2233216.html